**James Joseph "Jim" Croce** (/ˈkroʊtʃi/; 10. tammikuuta 1943 Philadelphia – 20. syyskuuta 1973 Louisiana) oli yhdysvaltalainen laulaja-lauluntekijä ja kitaristi. Hänen tunnetuimpia kappaleitaan ovat "You Don’t Mess Around with Jim", "Time in a Bottle" ja "Bad, Bad Leroy Brown". Croce kuoli lento-onnettomuudessa 1973 vain 30-vuotiaana tehtyään kolme menestynyttä sooloalbumia vuosien 1972 ja 1973 aikana.

Elämä ja ura
------------

James Joseph Croce syntyi Philadelphiassa 10. tammikuuta 1943. Hän lauloi sekä soitteli jo lapsena ja hankki 15-vuotiaana kitaran.

Croce kuunteli 1960-luvun alussa Woody Guthrieta, Jimmie Rodgersia, merimieslauluja sekä englantilaisia ja irlantilaisia balladeja. Hän valmistui Villanovan yliopistosta vuonna 1965 pääaineenaan psykologia. Valmistumisensa jälkeen hän soitteli paikallisissa baareissa ja juhlissa sekä työskenteli opettajana ja rakennusmiehenä. Croce julkaisi vuonna 1966 albuminsa *Facets*, jota hän painatti vain 500 kappaletta.

Croce meni naimisiin collegen-aikaisen tyttöystävänsä Ingrid Jacobsonin kanssa 1966. Pariskunta esiintyi jonkin aikaa duona Itä- ja Etelä-Yhdysvaltain collegeissa, baareissa ja kahviloissa. He julkaisivat 1969 Capitol Recordsilla albumin *Jim & Ingrid Croce*. Se ei kuitenkaan myynyt hyvin, joten Crocet lopettivat kiertämisen ja asettuivat asumaan Pennsylvanian maaseudulle Lyndelliin.

Croce teki Lyndellissä töitä rekkakuskina ja soitti iltaisin paikallisissa baareissa. Pariskunta sai siellä ensimmäisen lapsensa. Elättääkseen perheensä Croce päätti aloittaa uudelleen muusikkona ja kirjoitti kymmenessä päivässä monta tulevaa menestyskappalettaan, kuten "Time in a Bottlen". Hän lähetti kasetin New Yorkiin tuottajille, joihin musiikki teki vaikutuksen. ABC/Dunhill julkaisi 1972 Crocen ensimmäisen sooloalbumin *You Don’t Mess Around with Jim*. Se oli menestys ja tuotti kaksi singlehittiä, "You Don’t Mess Around with Jim" ja "Operator". Croce teki kiertueen ja nauhoitti sen jälkeen toisen albuminsa *Life and Times* (1973), jolta nousi listaykköseksi single "Bad, Bad Leroy Brown".

Croce aikoi pitää taukoa toista albumiaan seuranneen kiertueen jälkeen viettääkseen aikaa vaimonsa ja poikansa kanssa. Hän kuitenkin kuoli 20. syyskuuta 1973 lento-onnettomuudessa Natchitochesissa Louisianassa kesken college-kiertueensa. Hän oli jo nauhoittanut kolmannen albuminsa *I Got a Name*, joka julkaistiin kaksi viikkoa hänen kuolemansa jälkeen. Onnettomuudessa kuoli myös Crocen yhtyetoveri Maury Muehleisen. Crocen suosio kasvoi heti hänen kuolemansa jälkeen. Hänen singlensä nousivat listoilla, ja ensimmäisen albumin kappale "Time in a Bottle" nousi Billboardin listaykköseksi. Albumeista *Life and Times* nousi Billboardin listalla seitsemänneksi 1973, *I Got a Name* kakkoseksi 1974 ja *You Don’t Mess Around with Jim* samana vuonna ykköseksi. Kokoelmalevy *Photographs & Memories* nousi listakakkoseksi 1974.

Musiikki
--------

Crocella oli tavallisen työtätekevän perheenisän imago, ja hänen sanoituksensa olivat maanläheisiä. Hän kirjoitti niin nopeatempoisia ja tarttuvia kappaleita kuin myötätuntoisia ja melankolisia balladejakin. Croce nimettiin Songwriters Hall of Fameen vuonna 1990.

Levytykset
----------

### Studioalbumit

* *Facets* (1966)
* *Jim and Ingrid Croce* (1969)
* *You Don’t Mess Around With Jim* (1972)
* *Life and Times* (1973)
* *I Got a Name* (1973)

### Kokoelmia

* *Photographs and Memories* (1974)
* *The 50th Anniversary Collection* (1992)
* *Time in a Bottle: The Definitive Collection* (2000)

### Suomalaiset coverit

Ensimmäinen suomeksi tehty Crocen kappale on "Kun Reiska lyö" ("You Don’t Mess Around with Jim", suomal. sanat Vexi Salmi).

Lähteet
-------

1. 1 2 3 4 5 6  Barry Weber: Jim Croce: Artist Biography by Barry Weber AllMusic. Viitattu 31.1.2016.
2. 1 2 3 4 5 6 7  Jim Croce: biography *Songwriters Hall of Fame*. Viitattu 30.1.2016.
3. ↑  Jim Croce: Facets *AllMusic*. Viitattu 31.1.2016.
4. ↑  Jom Croce: Billboard Albums AllMusic. Viitattu 31.1.2016.
5. ↑  Äänitearkisto: Kun Reiska lyö
6. ↑  Harri Uusitorppa: "Jim Croce jäi eloon lauluissaan", Helsingin Sanomat 2.4.2012 s. D7

Aiheesta muualla
----------------

* Jimcrocefans.com

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Italia
* Israel
* Suomi (KANTO)
* Yhdysvallat
* Tšekki
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* IdRef

 |

 |